חדשות תעופה בקצרה – יוני 2007
·    כמדי שנתיים, התקיימה החודש התערוכה הגדולה בעולם של תעשית התעופה והחלל  - הסלון האווירי בלה-בורג'ה שליד פריס. מיטב הישגי הטכנולוגיה מוצגים בה והיקפי העסקאות הנחתמות בשבוע שהיא נערכת, מסתכמים בעשרות רבות של מיליארדי דולרים. התערוכה משמשת כזירת התגוששות בין ענקי יצרני התעופה בעולם ובשנים האחרונות בעיקר בין בואינג האמריקאית לבין איירבס האירופית. בשנתיים האחרונות החזירה לעצמה בואינג את הבכורה בתחום מטוסי הנוסעים ואילו איירבס קירטעה עם בעיות פיתוח במטוס הדגל שלה, ה- A-380 "סופר ג'מבו", וכן עם המטוס העתידי A350 שהלקוחות לא התלהבו מביצועיו וממידת חדשנותו הקטנה ושאמור היה להתחרות בבואינג 787 החדש והמצליח.
המאמצים האדירים שאיירבס השקיעה בתכנון מחדש של ה- A350  כך שיתחרה בהצלחה הן בבואינג 787 החדש והן בבואינג 777 המצליח וכן המאמצים בהתגברות על בעיות הפיתוח של ה- A380 יחד עם ההצלחה המתמשכת מזה שנים של משפחת מטוסי  ה- A320, הביאו לאיירבס הצלחה מסחררת בסלון בדמות הזמנת 425 מטוסים ו- 303 התחייבויות להזמנה ובסה"כ ל- 728 מטוסים בערך קטלוגי כולל של 98 מיליארד   דולר (!!), שהוא שיא של כל הזמנים להזמנות בעת התערוכה. בואינג השתרכה הרחק מאחור עם 125 הזמנות "בלבד".

·    חברת צירוס, שהפכה בזכות מטוסיה המוצלחים לאחת מהיצרניות המובילות בתחום התעופה הכללית, הכריזה לאחרונה על דור שלישי למטוסיה בדמותו של מטוס ה-SR22-G3 שייוצר בארבעה תת-דגמים. למטוס כנף חדשה  הבנויה מחומרים מרוכבים משופרים וחזקים יותר ויחד עם זאת משקלה קטן ב- 50 ליברות וקיבולת הדלק הוגדלה ב- 42 ליטר (11 גלון). המרווח בין הגחון לקרקע הוגדל ונוחות התחזוקה שופרה. המטוס נכנס בימים אלו לייצור שוטף וייצור הדגמים הקודמים של ה- SR22 יופסק בהדרגה.

·        לחדשות בתחום ה-   (VERY LIGHT JET) VLJ :

-    חברת  ETIRC AVIATION הטורקית, יחד עם יצואן יהלומים טורקי, יסדו חברת מוניות-אוויר ועשו את ההזמנה הגדולה ביותר למטוסי "הקליפס 500" מחוץ לארה"ב – הזמנת 120 מטוסים ואופציה ל- 60 נוספים.

-    מטוס ה"מוסטנג" של ססנה קיבל רישוי אירופאי ובזמן הקרוב תחל אספקתם של 100 מטוסים שהוזמנו עד כה ע"י לקוחות מאירופה.

-    ב- 16/6/07 התקיים טקס הגלילה של מטוס "פנום 100" שהינו מטוס ה-VLJ  של חברת אמברר הברזילאית. זהו מטוס בתחום העליון של קטגורית ה- VLJ ומחירו הנוכחי כ- 2.9 מיליון דולר. טיסתו הראשונה צפויה בשבועות הקרובים והוא אמור להיכנס לשירות במהלך 2008.
-    ב- 7/6/07 עשה מטוס נוסף בקטגוריית מטוסי ה- VLJ את טיסת הבכורה שלו והצטרף למשפחת קטגוריה זו הגדלה במהירות. זהו ה"ELITE" של חברת EPIC AIRCRAFT האמריקאית. המטוס הינו דו-מנועי (מנועי ויליאמס), בנוי כולו מחומרים מרוכבים, קיבולת של 6-8 מושבים, מהירות שיוט מכסימלית של 412 קשר, טווח מכסימלי של 1650 N.M ומשקל המראה של 7,700 ליברות. המטוס יסופק בשלב ראשון בקיט להרכבה עצמית וב- 2009 מתוכנן רישוי מלא. לחברה זו מטוסים נוספים מעניינים הנמצאים בשלבי פיתוח שונים וביניהם מטוס חד-סילוני עם 4-5 מושבים לבניה עצמית
("VICTORY") ומטוס טורבו-פרופ' חד-מנועי ( "DYNASTY") עם 6 מושבים שישייט במהירות מכסימלית של 340 קשר לטווח של עד 1870 N.M והוא אמור להיות עם רישוי מלא , וכן מטוסים אחרים.

לחדשות אצל שכנינו:

-    בהמשך לעיסקה קודמת, רכשה ירדן עוד שישה מטוסי אימון דו-מושביים משומשים מדגם F-16B מחיל האוויר ההולנדי שיסופקו לאחר שידרוג ושיפוץ מחצית החיים ולאחר ביצוע שינויים עפ"י דרישת ארה"ב.
-    סוריה עומדת לקבל בקרוב את המיג-31 הראשון מבין שמונה שהזמינה. זהו מיירט כבד, מהיר ומגביה טוס שפותח מהמיג-25 ואשר גם הוא בשירות הסורים. בנוסף סוריה עומדת לקבל מספר לא ידוע של מטוסי מיג-29 מדגמים מתקדמים.

·        ולחדשות בתעשיות הבטחוניות שלנו:
-    רפא"ל נבחרה ע"י חיל-האוויר ההודי לספק פודי מטרה מתוצרתה, הלייטנינג, עבור סדרת הייצור הראשונה (20 מטוסים)   של מטוס הקרב הקל ההודי TEJAS האמור להיכנס לשירות בשנים הקרובות.
-    סינגפור רוכשת מאלביט מספר לא ידוע של מערכות כטב"מ (כלי טייס בלתי מאוייש) מדגם "הרמס 450" והללו יצטרפו לכטב"מים מדגם "סרצ'ר" של התעשייה האווירית הנמצאים כיום בשירות חיל-האוויר הסינגפורי.

-     אלביט הציגה לאחרונה את הכטב"מ החדש מתוצרתה, ה"הרמס 900", שטיסתו הראשונה מתוכננת לקראת סוף השנה. הוא מיועד לפעול בכל מזג-אוויר, מוטתו 15 מ', משקלו המכסימלי בהמראה 970 ק"ג, שמתוכם משקל המטעד 300 ק"ג ולו מנוע "רוטקס 914" שהספקו 115 כ"ס. הוא מסוגל לבצע המראות ונחיתות אוטומטיות באופן אוטונומי, לפעול ממסלולים לא ממוכשרים ומשך שהייתו 40 שעות.
-    תעשייה האווירית חשפה לראשונה לציבור את הכטב"מ "הרון TP  ". זהו כלי-טיס גדול וכבד: מוטתו 26 מ', משקלו בהמראה 4,650 ק"ג, שמתוכם משקל המטעד 1,000 ק"ג, מונע ע"י מנוע טורבו-פרופ' שהספקו 1,200 כ"ס ומשך שהייתו 36 שעות בגובה של 45,000 רגל.
·     חברת EMCORE האמריקאית הודיעה שהצליחה להשיג פריצת דרך בצמצום המשקל של תאי-שמש עבור לוויינים וספינות אוויר מגביהות טוס. יעילות המרת אנרגיית השמש לאנרגיה חשמלית בתאי שמש כיום היא כ- 37% והיעילות של התאים החדשים רק  כ- 31%, אולם עובי תאים אלו רק 1/15 מעובי התאים הנוכחיים ולכן בעבור הספק נתון תהיה הקטנה דרסטית במשקל. לדברי היצרן, התאים החדשים ישווקו מסחרית החל מ- 2010.

·     ב- 11/6/07 שוגר מבסיס פלמחים לוויין התצפית והביון "אופק 7" באמצעות משגר "שביט", שניהם מתוצרת התעשייה האווירית. הלוויין שמשקלו 300 ק"ג נושא ציוד אופטי מתוצרת אל-אופ והוא מדור חדש ומתקדם של לווייני תצפית ומשפר מאוד את יכולת המודיעין ארוך-הטווח של ישראל.


 כמו כן מתוכנן עוד השנה שיגור לוויין ביון נוסף שיהיה מצוייד לראשונה בראדאר בעל  מיפתח סינטטי מתוצרת אלתא לביון ארוך-טווח. בעתיד מתוכנן גם שיגורו של לווין  תקשורת לשימוש צבאי  בלבד.

